'n Bakkie kos vir DBV se vierpotige kinders | George Herald
'n Bakkie kos vir DBV se vierpotige kinders
Thursday, 08 May 2014, 06:12
Oakhurst Motorversekering het 'n grootmoedige kosskenking aan die Tuinroete DBV gemaak. Die span met die groot harte is van links: Louise Bourhill (retensie konsultant), Melisse van Dyk (menslike hulpbronne), Jamie Cooper (bemarking) en Heiko Feddersen (retensie konsultant). Voor is twee DBV-diereversorgers, van links: Mzukisi Bavuma en Stofile Mlungiseleli.
GEORGE NUUS - Danksy talle helpende hande van heinde en ver, kan die vierpotige kinders van die Tuinroete Dierebeskermingsvereniging (DBV) vir die volgende twee maande of só 'n heerlike bakkie kos geniet.
Die DBV wat grootliks op die publiek se goedhartigheid met kosskenkings staatmaak, het sowat twee weke gelede 'n noodversoek om nat of droë hondekos op hul Facebook-blad geplaas. Etlike minute nadat 'n handjie vol van die gemeenskap die noodkreet gelees het, het die George Herald talle oproepe van diereliefhebbers ontvang om die boodskap onmiddellik op ons sosiale webtuiste te publiseer waar der duisende mense van oor die wêreld dit kan lees en sodoende meer ondersteuning kan lok.
Volgens Salomé Botha, senior inspekteur by die DBV, het kos-skenkings tot op Woensdag nog ingestroom. "Ons het 'n ongelooflike twee ton kos wat honde- en katkos insluit ontvang. Die 2 000 kg hondekos wat ons gekry het sal vir ongeveer 10 weke duur."
"Ons het 'n paar privaat skenkings, asook talle goedhartige skenkings van verskeie plaaslike besighede en die gemeenskap ontvang. Selfs besighede van sover as Kaapstad en Johannesburg het van ons situasie gehoor en donasies gemaak," het Botha gesê.
Plaaslike regsfirma, Finovo en ook ER24 het sakke honde- en katkos geskenk en onderskeidelik ander besighede en nooddienste uitgedaag om dieselfde te doen en te verseker dat die DBV se vierpotige kinders hierdie komende winter versadig bly.
Botha het ook vertel dat daar altesaam 145 honde en katte op die perseel is wat hulle akkommodeer en versorg.
Om al die honde 'n week te voed word sowat 200 kg hondekos benodig en die katte eet tussen 30 en 40 kg katkos 'n week.
Alhoewel die DBV geweldige ondersteuning vanaf die publiek ontvang het, is hulle daagliks afhanklik van skenkings. "Ons het gereeld skenkings nodig omdat ons daagliks nog honde en katte bykry wat ons moet voed."
Botha het ook genoem dat hulle opreg dankbaar is vir die wonderlike ondersteuning wat hulle van die publiek ontvang het en nie net hulle maar ook die diere alle ondersteuning hartlik waardeer.
Enigeen wat die DBV graag wil ondersteun deur kos te skenk of 'n donasie te maak kan hulle kantore in Ossie Urbanstraat, Tamsui Industria, George besoek of hulle by 044 878 1990 kontak.